
Okresný súd Prievidza 9Csp/67/2024 3824206718 19. 08. 2026 JUDr. Beata Gešvantnerová ECLI:SK:OSPD:2026:3824206718.3
Uznesenie Okresný súd Prievidza v právnej veci žalobcu: BYTOS – správa bytov PRIEVIDZA, s.r.o., IČO: 36 313 009, so sídlom M. Mišíka 42, 971 01 Prievidza, zast.: Advokátska kancelária JUDr. Ľubica Lukáčová, s.r.o., IČO: 47 251 816, so sídlom M. Hodžu 10/3, 971 01 Prievidza, proti žalovanej: A. B., nar. XX.XX.XXXX, bytom C. D. E. X, XXX XX F., zast.: JUDr. Pavel Babiak, advokát so sídlom G. Švéniho 6, 971 01 Prievidza, o zaplatenie 1.255,15 eur s príslušenstvom, takto rozhodol: I. Konanie z a s t a v u j e . II. Stranám sporu náhradu trov konania n e p r i z n á v a . III. Vracia žalobcovi krátený súdny poplatok vo výške 27,50 eur (ID predpisu: S38-181224-0016), po právoplatnosti tohto rozhodnutia, prostredníctvom prevádzkovateľa systému - Slovenskej pošty, a.s., IČO: 36631124, so sídlom Partizánska cesta 9, 975 99 Banská Bystrica. odôvodnenie: 1. Žalobca sa žalobou podanou na tunajšom súde dňa 13.12.2024 prostredníctvom právneho zástupcu domáha voči žalovanej zaplatenia 1.255,15 eur s príslušenstvom. 2. Písomným podaním doručeným súdu dňa 01.06.2026 žalobca oznámil súdu, že podanú žalobu berie v celom rozsahu späť s poukazom na Nález Ústavného súdu Slovenskej republiky PL.ÚS 1/2026 zo dňa 06.05.2026. 3. Podľa § 144 CSP, žalobca môže vziať žalobu späť. 4. Podľa § 145 ods. 1 CSP, ak je žaloba vzatá späť celkom, súd konanie zastaví. 5. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 6. Späťvzatie žaloby je dispozitívnym procesným úkonom žalobcu, z ktorého obsahu jednoznačne vyplýva prejav žalobcu, že na prejednaní svojej žaloby nemá záujem a že je uzrozumený s tým, že o jeho žalobe nebude v tomto rozsahu súdom meritórne rozhodnuté. Žalobca môže vziať žalobu späť aj po rozhodnutí súdu prvej inštancie, avšak len do tej doby, pokiaľ rozhodnutie nenadobudlo právoplatnosť. Rozhodnutie o späťvzatí žaloby je závislé na súhlasnom, či nesúhlasnom stanovisku druhej strany sporu k tomuto procesnému úkonu žalobcu.
7. Žalobca zobral svoju žalobu proti žalovanej v celom rozsahu späť písomným podaním doručeným súdu dňa 01.06.2026, žalovaná v podaní doručenom súdu dňa 01.07.2026 so späťvzatím žaloby súhlasila. Vzhľadom k uvedenému súd konanie vo veci podľa § 145 ods. 1 a § 146 ods. 1 CSP zastavil. 8. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 9. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. 10. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým konanie končí. 11. Právo niektorej zo strán sporu na náhradu trov civilného sporového konania môže byť založené len podľa § 255 ods. 1 alebo § 256 ods. 1 Civilného sporového poriadku. Keďže neboli naplnené podmienky pre aplikáciu ani jedného z uvedených zákonných ustanovení (§ 255 ods. 1 preto, že konanie nekončí vecným rozhodnutím a § 256 ods. 1 preto, že zastavenie konania nezavinila konkrétna strana, súd o trovách konania rozhodol v súlade s § 257 CSP tak, že právo na ich náhradu nemá žiadna zo strán sporu. V danom prípade sa jedná o špecifickú situáciu, v ktorej nie je možné žiadnej zo strán sporu pričítať procesné zavinenie na zastavení konania. 12. Podľa § 11 ods. 3 veta prvá a ods. 4 zákona č. 71/1992 Zb. o súdnych poplatkoch a o poplatku za výpis z registra trestov v platnom znení, žalobca má nárok na vrátenie zaplateného súdneho poplatku 37,50 eur zo žaloby, kráteného o 10,00 eur, t.j. vo výške 27,50 eur. Súd preto krátený súdny poplatok vrátil podľa uvedených zákonných ustanovení žalobcovi. Súdny poplatok vráti žalobcovi spoločnosť Slovenská pošta a.s. ako prevádzkovateľ systému (§ 11 ods. 6 zákona č. 71/1992 Zb.). Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Okresnom súde Prievidza písomne v dvoch vyhotoveniach. (§ 357 písm. a) Civilného sporového poriadku) V odvolaní sa má popri všeobecných náležitostiach (§ 127 Civilného sporového poriadku) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). (§ 363 Civilného sporového poriadku)

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2026:3824206718.3 (dáta aktuálne k 13. 11. 2026). Záväzné je znenie zverejnené súdom.




